b"\n_START_ARTICLE_\nPic d'Aneto\n_START_SECTION_\nGeografia\n_START_PARAGRAPH_\nEst\xc3\xa0 situat a l'extrem nord del mass\xc3\xads de la Maladeta o Male\xc3\xafdes i \xc3\xa9s format, com tot el mass\xc3\xads, de granit normal. Als seus vessants s'hi troben glaceres permanents (vegeu: Glacera d'Aneto). La m\xc3\xa9s important \xc3\xa9s a la cara nord i t\xc3\xa9 unes 100 hect\xc3\xa0rees d'extensi\xc3\xb3. Administrativament pertany al terme municipal de Benasc (Ribagor\xc3\xa7a)._NEWLINE_Les seves geleres i glaceres desguassen a la vall de Barrancs, a la de Vallhiverna; ambdues orogr\xc3\xa0ficament haurien de tributar al riu \xc3\x89ssera, i a la vall de Salenques, tribut\xc3\xa0ria de la Noguera Ribagor\xc3\xa7ana. Malgrat tot, les aig\xc3\xbces de la Vall de Barrancs s'escolen pel Forau d'Aigualluts, sorgint al vessant nord dels Pirineus, al lloc anomenat Uelhs deth Joeu (o G\xc3\xbcells del Jueu), a l'Artiga de Lin (Vall d'Aran), d'on baixa fins a la Garona._NEWLINE_La glacera, que cobria 79.6 hect\xc3\xa0rees el 2005, est\xc3\xa0 disminuint r\xc3\xa0pidament a causa de la pujada de les temperatures a l'estiu i de la disminuci\xc3\xb3 de les precipitacions hivernals durant tot el segle XX. El 1981 cobria 106.7 hect\xc3\xa0rees, i al segle XIX m\xc3\xa9s de 200. (Bolet\xc3\xadn Glaciol\xc3\xb3gico Aragon\xc3\xa9s, 2004).\n_START_SECTION_\nApunts d'hist\xc3\xb2ria\n_START_PARAGRAPH_\nSe l'anomena tradicionalment Male\xc3\xafda o Male\xc3\xafta a Catalunya. El nom de la Male\xc3\xafda ja apareix escrit en algunes anotacions del segle XVI i tamb\xc3\xa9 al llibre del 1609 de Jeroni Pujades Cr\xc3\xb2nica universal del Principat de Catalunya. Tamb\xc3\xa9 Pere Serra i Postius, a Las siete maravillas raras del Principado de Catalu\xc3\xb1a (1745), fa servir aquest nom. Jacint Verdaguer, qui el va assolir el 1882, va dedicar-li tot un poema, La Male\xc3\xafda, dins  Canig\xc3\xb3, de la qual, juntament amb el mass\xc3\xads de Canig\xc3\xb3, \xc3\xa9s un dels puntals simb\xc3\xb2lics muntanyencs de l'obra. _NEWLINE_A principi del segle XIX, al ser cartografiat pel top\xc3\xb2graf Henry Reboul, va \xc3\xa9sser anomenat N\xc3\xa9thou en relaci\xc3\xb3 amb el nom del poble m\xc3\xa9s proper al cim: Aneto, a la vall de Barrav\xc3\xa9s. Tanmateix, ell mateix va admetre que al poble li deien Mala\xc3\xafta. El nom d\xe2\x80\x99Aneto per al cim va apar\xc3\xa8ixer per primer cop escrit el 1878 a Memorias de la Comisi\xc3\xb3n del Mapa Geol\xc3\xb3gico de Espa\xc3\xb1a de Lucas Mallada (1841-1921), adaptat de N\xc3\xa9thou ._NEWLINE_El primer intent frustrat de pujar al cim fou l'any 1725 pel notari Francesc Sauci d'Esterri d'\xc3\x80neu. Encara que \xc3\xa9s un pic molt visible des dels ports que comuniquen Luishon amb Benasc, la seva primera ascensi\xc3\xb3 no es va produir fins a l'any 1842, el 20 de juliol. Un grup de sis persones, sortides de Luishon, van arribar al cim seguint un estrany itinerari. Els sis expedicionaris van \xc3\xa9sser Platon de Tchihatcheff, promotor del viatge juntament amb Albert de Franqueville i els guies Jean Sors, Pierre Sarrio, Bernat Arrazau i Pierre Redonnet._NEWLINE_L'1 de mar\xc3\xa7 de 1879 Roger de Monts, B. Courr\xc3\xa8ges i V. Paget culminarien la primera ascensi\xc3\xb3 a l'hivern, i el 8 d'abril de 1904 Robach i La Falisse farien la primera pujada amb esqu\xc3\xads.\n_START_SECTION_\nMuntanya i turisme\n_START_PARAGRAPH_\nAquesta muntanya i les que l'envolten han donat lloc al m\xc3\xa9s important centre d'alpinisme dels Pirineus._NEWLINE_En l'actualitat cada un dels dies de la primavera \xe2\x80\x93amb esqu\xc3\xad de muntanya\xe2\x80\x93 i de l'estiu hi pugen bon nombre de persones, ja que els itineraris habituals s\xc3\xb3n f\xc3\xa0cils i existeixen carreteres i camins que permeten c\xc3\xb2modes aproximacions. A l'estiu fins i tot hi ha un servei d'autob\xc3\xbas \xe2\x80\x93amb horaris adients\xe2\x80\x93 des de Benasc fins al final de la carretera (la Basurta) molt a prop ja del refugi de la Renclusa, comen\xc3\xa7ament de l'itinerari m\xc3\xa9s habitual. _NEWLINE_El segon dels itineraris normals \xe2\x80\x93pel coll de Corones\xe2\x80\x93 \xc3\xa9s servit tamb\xc3\xa9 a l'estiu amb un transport p\xc3\xbablic. D'aquell punt tenen sortida altres itineraris molt menys freq\xc3\xbcentats: el corredor Estas\xc3\xa9n (amb neu i gel, un desnivell de 330 metres i un pendent de 50\xc2\xba com a m\xc3\xa0xim) i l'esper\xc3\xb3 sud (roca III i IV)._NEWLINE_Al lloc anomenat Plan del Hospital hi ha actualment un hotel amb tots els serveis. La carretera fins all\xc3\xad \xc3\xa9s netejada di\xc3\xa0riament als mesos d'hivern."